Kokarin samar da zaman lafiya a Sudan ta Kudu | Siyasa | DW | 04.12.2017
Kokarin samar da zaman lafiya a Sudan ta Kudu
Kungiyar TROIKA ta yunkuro don ganin an farfado da yarjejeniyar zaman lafiya da aka cimma a Sudan ta Kudu wadda ta shafe shekaru tana fama da tashin hankali tsakanin gwamnati da wadanda ke adawa da ita.
Kungiyar ta TROIKA da ta kunshi Amirka da Birtaniya da Norway ta ce domin ganin kwalliya ta kai ga biyan kudin sabulu ya kamata bangarorin da ke rikici da juna a Sudan ta Kudu su hau kan teburin tattaunawa domin yin gyare-gyare ga yarjejeniyar zaman lafiya da aka cimma a cikin watan Agustan shekarar 2015 a kasar Habasha.
Hanzarin kungiyar na neman a yi wa yarjejeniyar gyara shi ne irin sauyin da aka samu musamman a fagen siyasar kasar da ma sauran abubuwa da dama. James David mai sharhi kan harkokin Sudan ta Kudu ya ce baya ga yin gyara ga yarjejeniyar, ya kyautu shugabanni da masu shiga tsakani su fayyace irin rawar da za su taka kan warware matsalar kasar.
A share guda kungiyar TROIKA damuwa take cigaba da nunawa kan irin halin kunci da al'ummar Sudan ta Kudu ke ciki da kuma halin da tattalin arzikin kasar ya shiga. Wannan ne ma ya sanya suka ga dacewar sake maida hankali wajen sabunta yarjejeniyar zaman lafiya musamman ma batun rabon mukamai da kuma wa'adi na mulki da makamantansu. Wannan damuwa da TRIOKA ke nunawa dai ta sanya Bongiri Peter da ke tsokaci kan lamuran zaman lafiya a kasar cewa dole ne duk masu ruwa da tsaki su tashi haikan wajen ganin sun sauke nauyin da ya rataya a kansu na tabbatar da zaman lafiya a kasar.
Yanzu haka dai masu sanya idanu kan wannan lamari na Sudan ta Kudu na cike da fata na ganin an fidda wani tsari na sanya idanu kan hakikanin abin da ke faruwa da kuma daukar matakai na ganin an kawo karshen halin da kasar ke ciki kana a kyautata 'yancin dan Adam da inganta rayuwar 'yan kasar kana a dafa wajen ganin nan gaba kasar ta kai ga samar da shugabancin da kowa zai aminta da shi.
Kwanan wata 04.12.2017
Mawallafi Ahmed Salisu (RGB)
Muhimman kalmomi Sudan ta Kudu, Amirka, Britaniya, Zaman Lafiya
Permalink https://p.dw.com/p/2oitn
Yarjejeniyar sulhu a Sudan ta Kudu 06.08.2018
Bayan shekaru na yakin basasa a kasar Sudan ta Kudu, bangarorin da ke rikici da juna a kasar sun amince da yarjejeniyar raba madafun iko.
Habasha: Zaman sulhunta rikicin Sudan ta Kudu 20.06.2018
Tsohon mataimakin shugaban kasar Sudan ta Kudu, Riek Machar ya isa kasar Habasha don ganawa da shugaba Salva Kiir da zummar samar da mafita daga rikicin yaki na kusan shekaru biyar.
Hulda tsakanin Amirka da Britaniya 13.07.2018
Shugaba Donald Trump ya ce Amirka ba za ta yi huldar kasuwanci ba da Britaniya inda har kasar ta kula hulda da kungiyar tarrayar Turai.